După ce a ajuns la Zobten, maiorul von Lützow a hotărât pe 28 martie 1813 efectuarea unei expediții în Saxonia și Turingia, cu patru escadroane de cavalerie și cincizeci de cazaci. Körner a ajuns la Dresda, pe 6 aprilie, având ocazia de a-și vizita familia. În Leipzig, Corpul de Voluntari a pierdut ocazia de a participa la luptele de la Möckern și Lützen. Maiorul von Lützow a mărșăluit spre nord, apoi, auzind de retragerea franceză de la Hamburg, s-a îndreptat din nou spre sud. Körner a fost frustrat de faptul că nu a participat la lupte, dar i-a cerut ferm comandantului permisiunea de a-l însoți, iar dorința i-a fost îndeplinită atunci când a fost numit adjutant de Lützow, care îl prețuia foarte mult și dorea să-l aibă în apropierea sa.